SKRIFTLIG FORESPØRGSEL E-3385/02

af Erik Meijer (GUE/NGL) til Kommissionen

(28. november 2002)

Om: Hindringer for eksporten af bulgarsk hvid saltet ost med Lactobacillus bulgaricus som følge af beskyttelsen af navnet feta inden for EU

1. Har Kommissionen kendskab til, at der i kandidatlandet Bulgarien produceres ost og yoghurt, som indeholder bakterien Lactobacillus bulgaricus (også kaldet Bacillus bulgaricus), og som tilskrives gode egenskaber for menneskets helbred?

2. Kan Kommissionen bekræfte, at den hvidlige salte og smuldrende ost fra Bulgarien, som indeholder bakterien Lactobacillus bulgaricus, adskiller sig stærkt fra den federe og mere syrlige græske feta-ost uden disse bakterier, som allerede i perioden forud for 1989 blev opkøbt af Grækenland i Bulgarien og derefter solgt i EU som græsk feta-ost?

3. Kan Kommissionen ligeledes bekræfte, at navnet feta siden 2000 kun har måttet anvendes i Den Europæiske Union som betegnelse for en hvid ost af græsk oprindelse, selv om det for den græske osts vedkommende drejer sig om en oprindelig dansk mejeriteknik, og selv om dette navn endvidere fratages den under samme navn kendte bulgarske ost netop som følge af Grækenlands kommercielle adfærd?

4. Hvorledes opnår man, at Bulgarien, som efter sit medlemskabet af EU i 2007 agter at fremme eksporten af denne ost, ikke hindres unødvendigt i at gøre dette, eftersom det bliver umuligt at anvende det navn, som denne ost er kendt under, således at dette produkt derfor kun kan sælges til forbrugerne under et navn, der er ukendt for andre europæere? Agter man herefter at gøre det muligt at anvende navnet bulgarsk feta?

5. Hvis svaret på spørgsmål 4 er benægtende, hvorledes vil man på anden vis yde Bulgarien kompensation for det tidsrum, det tager at gøre den ost, der skal eksporteres, kendt, idet en sådan beslutning sandsynligvis ikke ville være blevet truffet, hvis Bulgarien allerede havde været medlem af EU?

Kilde: Det nederlandske tidsskrift De Volkskrant af 14.11.2002.

Svar afgivet på Kommissionens vegne af Günter Verheugen

(17. januar 2003)

Kommissionen er bekendt med at der på Balkan og i de sydøstlige regioner af Middelhavet produceres en hvid ost ved hjælp af en fremstillingsproces svarende til feta-ostens. Ost af denne type produceres imidlertid ikke kun i Bulgarien, men også i andre ansøgerlande, dvs. Rumænien, Cypern og Tyrkiet.

Feta blev registreret som beskyttet oprindelsesbetegnelse (BOB) for Grækenland ved Kommissionens forordning (EF) nr. 1829/2002 af 14. oktober 2002(1). Feta-betegnelsen (alene eller som del af en sammensat betegnelse) må nu kun bruges om ost som har oprindelse i et specificeret område i Grækenland, og som opfylder produktspecifikationen. I henhold til artikel 13, stk. 2, i forordning 2081/92(2) er der dog mulighed for en femårig overgangsperiode (begyndende den 15. oktober 2002), hvor Feta-betegnelsen fortsat må bruges om varer der ikke opfylder produktspecifikationen. Efter den 15. oktober 2007 vil det imidlertid ikke længere være i overensstemmelse med Fællesskabets lovgivning at markedsføre bulgarsk ost under betegnelsen Feta eller Bulgarsk feta.

EU's indførsel af feta-lignende oste fra ansøgerlandene andrager meget små mængder. I 2001 udførte ansøgerlandene kun 40,4 tons til EU; heraf udførte Bulgarien mest, 11,8 tons. EU har i dag et forbrug på ca. 150 000 tons af dette produkt årligt, og 40,4 tons repræsenterer derfor kun 0,027 % heraf. Selvom der således er konkret information om, hvor store mængder feta-lignende ost Bulgarien eksporterer til EU, er der ingen præcise oplysninger om, hvorvidt feta bruges som betegnelse på disse oste. På denne baggrund må det skønnes at den omstændighed at feta er blevet registreret som beskyttet oprindelsesbetegnelse, kun har meget ringe virkning på bulgarske producenter af feta-lignende ost.

(1) Kommissionens forordning (EF) nr. 1829/2002 af 14. oktober 2002 om ændring af bilaget til Kommissionens forordning (EF) nr. 1107/96, for så vidt angår betegnelsen feta (EØS-relevant tekst), EFT L 277 af 15.10.2002.

(2) Rådets forordning (EØF) nr. 2081/92 af 14. juli 1992 om beskyttelse af geografiske betegnelser og oprindelsesbetegnelser for landbrugsprodukter og levnedsmidler, EFT L 208 af 24.7.1992.